Kuivelement
Kuivelement on Leclanché element, mille vedel elektrolüüdilahus on muudetud voolamise vältimiseks pastaks või on sellega immutatud elemendi elektroode eraldav, separaatorina toimiv materjal. Georges Leclanché valmistas niisuguse kuivelemendi juba 1876. aastal, kasutades separaatorina elektrolüüdiga immutatud vatti. Seejärel on kuivelementidena toodetud kõik Leclanché elemendi edasiarendused (tsinksüsielemendid) ja samuti leeliselemendid.